Mogens Jensen (S), 2009-03-25:
Som det er blevet sagt, udmønter vi med det her lovforslag en række beslutninger, som er truffet i medieforliget 2007-2010 fra juni 2006 og også i den tillægsaftale, vi indgik den 9. januar i år, og som omfatter både regeringen, Dansk Folkeparti, Det Radikale Venstre, Socialistisk Folkeparti og Socialdemokraterne.
Jeg skal med det samme sige, at ikke alle ændringer i det her lovforslag er det, som vi Socialdemokrater allerhelst kunne tænke os.
Dette lovforslag er som al anden lovgivning udtryk for et politisk kompromis, som her er indgået i forbindelse med det medieforlig, som altså alle Folketingets partier undtagen Enhedslisten står bag.
Lovforslaget udmønter, hvordan ikkekommercielt lokalt og regionalt tv nu skal sendes i forbindelse med digitaliseringen her i år den 1. november.
Jeg synes, det er glædeligt, at der generelt bliver plads til ikke alene mere ikkekommercielt lokal-tv og græsrods-tv, men også til mere sendetid til de regionale TV 2-stationer.
Generelt vil det betyde en styrkelse ikke kun af det helt lokale tv, men altså også af TV 2-regionerne, som får både generelt mere sendetid og mulighed for dobbeltdækning af nyhederne i de områder, hvor der er overlap mellem regionerne som f.eks. i Mors-Thy- og i Horsens-Hedensted-området, ligesom regionerne altså også nu med det her vil kunne få andel i den sendetid, som eventuelt ikke kan udfyldes af lokale stationer.
Da den her nye digitale kanal, vi opretter, netop er møntet på regionalt og lokalt tv, er det for Socialdemokraterne også vigtigt, at vi i lovforslaget begrænser den sendetid, som kan anvendes til landsdækkende interessebaseret tv, til maksimalt 3 timer i døgnet.
I forbindelse med betalingen for sendeomkostningerne, som også fru Ellen Trane Nørby var inde på, synes jeg, det er vigtigt at slå fast - og det synes jeg godt kan siges her i dag - at vi dog blandt forligspartierne er enige om, at den betaling, der skal foregå for sendeomkostninger pr. time, skal være lavere for de helt små, lokale græsrods-tv-stationer, end den er for TV 2, DR og regionerne, som jo sammenlignet har langt større budgetter.
Ellers ville der ske det, at fordyrelse af sendeomkostninger fuldstændig ville æde den tilskudsstigning op, som blev sikret de lokale stationer i forbindelse med det seneste medieforlig.
Med lovforslaget skal de stationer, som indtil nu har sendt på den nuværende Kanal København, ansøge om at sende på den nye regionale/lokale digitale kanal, der sender i hele TV 2/Lorrys dækningsområde.
Der har, som også den tidligere ordfører var inde på, været fremsat ønske om fortsat at sikre en særlig kanal til hovedstaden, og Socialdemokraterne havde også gerne set en sådan løsning.
Men her vil jeg også gøre opmærksom på, at det er aftalt mellem forligspartierne, at vi efter digitaliseringen i november vurderer, om den hidtidige Kanal 35, som bliver anvendt til Kanal København, kan anvendes til det formål, hvis der ikke bliver behov for den til at sikre den generelle digitale sende- og modtagekvalitet.
Derfor vil det også være fornuftigt, at man i loven fastholder en bemyndigelse til ministeren til at fastsætte særlige regler for anvendelsen af lokale tv-frekvenser i hovedstadsområdet, og det vil jeg også gerne bede ministeren om at overveje her i processen.
Så er der tale om, at lovforslaget jo også udmønter muligheden for at opkræve abonnementsbetaling for TV 2's hovedkanal.
Da vi indgik den aftale, sagde jeg på Socialdemokraternes vegne, at det var en nødvendig aftale for at sikre TV 2's overlevelse.
Jeg vil også gerne her i dag sige, at vi hellere havde set en licensfinansiering af TV 2, men vi står naturligvis bag aftalen, også fordi den sammenhængende indebærer, at vi nu også kan styrke DR økonomisk i forbindelse med den krise, DR har været ude i, og herunder også indlede arbejdet med at sikre en bedre pris- og løntalsregulering for DR.
Men vi giver altså her med lovforslaget også mulighed for, at husstande nu kan betale deres licens månedligt, hvilket er en god ting, hvilket fru Ellen Trane Nørby også var inde på, ligesom vi også med lovforslaget giver et grundlag for licensinspektørernes virksomhed, hvilket er nødvendigt, hvis vi vil de 150.000 sortseere til livs.
Vedrørende must carry havde Socialdemokraterne gerne set, at der var must carry-status for de to nye kanaler fra DR, historiekanalen og børnekanalen, ud fra en idé om, at alle public service-kanaler bør være tilgængelige for alle.
Men vi tror også, at det bliver tilfældet, da stort set alle distributører økonomisk og udbredelsesmæssigt vil have fordel af at levere de to kanaler.
Med de bemærkninger skal jeg tilkendegive, at Socialdemokraterne støtter lovforslaget, men vi er selvfølgelig villige til at diskutere alle problemer, som måtte blive rejst under udvalgsbehandlingen.